  Туспуктэм: Константин Вознесенских Анжелика Тихонова корреспондент 2022-тӥ арын куать толэзь ӵоже Удмуртиын сюлэм но вирсэр висёнъёсын 7,5 сюрслэсь трос курадӟисьёс дунтэк эмъюмъёс басьтӥзы ни. Эмчиос оглом 65,7 миллион манет тыр 55 сюрс рецептъёс гожтӥзы. Со сярысь элькунысь тазалыкез утёнъя министерстволэн пресс-службаез ивортӥз. « Вир ветлонэн герӟаськем висёнъёсты но сюлэмазы операциез ортчем пациентъёсмылэн выль шуг-секытъёссы кылдыны, эшшо огпол инфаркт но инсульт луыны быгато. Соин ик туж но туж кулэ эмчиен гожтэм препаратъёсты юыны, ялан диагностика ортчылыны. Со йӧнатскыны сяна, секытомонъёсты палэнтон понна но кулэ » Сергей Помосов, Удмуртиысь тазалыкез утёнъя министерствоысь штатэ пырисьтэм валтӥсь кардиолог Дунтэк эмъюмъёс басьтон понна пациентъёслы стационарысь потэмзы бере участоксыя терапевт доры вазиськыны кулэ. Со соослы эмъюмъёс басьтыны рецепт гожтоз. Но препаратъёсты федерал льготаосты басьтӥсьтэм муртъёслы гинэ сётыны быгато. Нош инфаркт бере 6 куать толэзь ӵоже дунтэк эмъюмъёсты вань пациентъёслы сёто. Пусъём, вирсэр но сюлэм висёнъёс бере кык ар ӵоже дунтэк эмъюм басьяны луонлык «Здравоохранение» йӧскалык ӵектослы луыса кылдӥз. Тодэ вайытом, Паласькись висёнъёсъя элькун эмъюртлэн лабораторияз эскеронъёсты куать поллы ӝоггес ортчытыны луонлык сётӥсь выль тӥрлык пуктӥзы.  Тегъёс: эмъюмъёс эмчиос эмъяськонниос висён Тазалык  